ไทยประกันบุกตลาดสูงวัย
ขยายเวลารักษาพยาบาลได้ถึงอายุ 80 ปีออกสัญญาพิเศษประกันสุขภาพเพิ่ม
4 เม.ย. 2556

ขยายเวลารักษาพยาบาลได้ถึงอายุ 80 ปีออกสัญญาพิเศษประกันสุขภาพเพิ่ม
ไทยประกันชีวิต จับตลาดผู้สูงวัย ขยายความคุ้มครองรักษาพยาบาลถึง 80 ปี 
นายสวัสดิ์ นฤวรวงศ์ ผู้ช่วยกรรมการผู้จัดการใหญ่ บริษัท ไทยประกันชีวิต เปิดเผยว่า บริษัทได้ปรับเงื่อนไขความคุ้มครองของสัญญาพิเศษเพิ่มเติมเกี่ยวกับค่ารักษาพยาบาลสำหรับกลุ่มผู้สูงอายุใหม่ เพื่อให้สอดคล้องกับแนวโน้มของคนไทยที่มีอายุยืนยาวมากขึ้น และจะได้ครอบคลุมความต้องการของผู้เอาประกัน 
ทั้งนี้ บริษัทได้ขยายความคุ้มครองจนถึงอายุ 80 ปี จากเดิมคุ้มครองสูงสุดไม่เกินอายุ 70 ปี ได้แก่ สัญญาพิเศษเพิ่มเติมประกันสุขภาพวีไอพี 6 เท่า ให้ค่ารักษาพยาบาลเหมาจ่าย กรณีเจ็บป่วยสูงสุดไม่เกิน 6 เท่าของผลประโยชน์ต่อปีกรมธรรม์ ต่อการเข้าพักรักษาตัวหนึ่งครั้ง
นอกจากนี้ ยังมีสัญญาพิเศษเพิ่มเติมประกันสุขภาพวีไอพี แบบมีความรับผิดชอบส่วนแรก ให้ค่ารักษาพยาบาลเหมาจ่าย กรณีเจ็บป่วยหรือบาดเจ็บสูงสุดไม่เกิน 2 แสนบาท ต่อการรักษาพยาบาลหนึ่งครั้ง โดยผู้เอาประกันต้องรับผิดชอบส่วนแรก 2 หมื่นบาท และสัญญาพิเศษเพิ่มเติม ประกันสุขภาพ 80 ให้ความคุ้มครองครอบคลุมการรักษาพยาบาลทั้งหมด 
“ในอนาคตจำนวนผู้สูงอายุจะเพิ่มมากขึ้น เป็นผลมาจากเทคโนโลยีด้านการรักษาพยาบาลที่ก้าวหน้าทันสมัย การใส่ใจดูแลสุขภาพ ทำให้อายุขัยเฉลี่ยของคนไทยสูงขึ้น ขณะเดียวกันแนวโน้มการเป็นครอบครัวเดี่ยว ทำให้ต้องวางแผนทางการเงินสำหรับอนาคตของตนเองอย่างมั่นคง” นายสวัสดิ์ กล่าว
อย่างไรก็ตาม ล่าสุดบริษัทยังได้เปิดตัวแบบประกันตัวใหม่ “อีซี ซีเนียร์ พลัส” (Easy Senior Plus) เพื่อเจาะกลุ่มลูกค้าสูงอายุโดยเฉพาะ โดยมีอายุรับประกันตั้งแต่ 5075 ปี ที่สำคัญไม่ต้องตรวจสุขภาพ
ทั้งนี้ จะมีระยะเวลาคุ้มครองและระยะเวลาชำระเบี้ยประกันเท่ากันถึงอายุ 90 ปีสามารถชำระเบี้ยประกันเป็นรายปี, ราย 6 เดือน หรือราย 3 เดือน ขณะเดียวกันยังได้รับสิทธิลดหย่อนภาษีได้สูงสุดถึง 1 แสนบาทอีกด้วย
สำหรับผลประโยชน์แบบประกันนี้ หากครบกำหนดสัญญา รับเงินคืน 150% ของจำนวนเงินเอาประกันภัย กรณีเสียชีวิตระหว่างสัญญา ได้รับเงินคืนเป็นลำดับขั้นตามระยะเวลา สูงสุด 150% กรณีเสียชีวิตจากอุบัติเหตุภายในปีที่ 1 ถึง 2 รับ 200% ของจำนวนเงินเอาประกันภัย และความคุ้มครองอุบัติเหตุพิเศษเพิ่มเป็น 400% ของจำนวนเงินเอาประกันภัย